SKRIFTLIG FORESPØRGSEL E-1251/02

af Werner Langen (PPE-DE) til Kommissionen

(6. maj 2002)

Om: Momssatser inden for hotelbranchen

Omsætning inden for hotelbranchen er i hele euro-zonen, bortset fra Tyskland, omfattet af en reduceret momssats. Kun Tyskland pålægger den fulde momssats på 16 %.

Vil Kommissionen i denne forbindelse venligst besvare følgende spørgsmål:

1. Hvorledes beskattes omsætning inden for hotelbranchen faktisk i Den Europæiske Unions medlemsstater, både hvad angår størrelse og forudsætninger?

2. Ser Kommissionen nogen mulighed for at indføre en ensartet momssats for hotelbranchen i hele Den Europæiske union?

3. Hvilke grunde taler i givet fald for og hvilke imod udligning af momssatserne for omsætning inden for hotelbranchen i EU?

Svar afgivet på Kommissionens vegne af Frederik Bolkestein

(27. juni 2002)

I henhold til gældende bestemmelser i fællesskabsretten vedrørende momssatser (artikel 12, stk. 3 i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag(1)) anvendes en minimumssats på 15 % på levering af goder og tjenesteydelser.

Medlemsstaterne kan imidlertid ligeledes anvende en eller to reducerede satser. Disse reducerede satser fastsættes som en procentsats af beskatningsgrundlaget, der ikke kan være lavere end 5 %, og finder udelukkende anvendelse på levering af goder og tjenesteydelser, som er omhandlet i bilag H i sjette momsdirektiv.

Denne liste omfatter navnlig overnatninger på hoteller og lignende foretagender, herunder ferieboliger og udlejning af pladser til camping og campingvogne. De femten medlemsstater har således mulighed for at vælge, om de vil anvende en reduceret sats for denne kategori af ydelser eller ej. De momssatser, som for øjeblikket anvendes af medlemsstaterne, er anført i den tabel, som sendes direkte til det ærede medlem og til Parlamentets generalsekretariat.

Udformningen af disse bestemmelser er resultatet af forhandlinger i Rådet. Dette gælder såvel mulighederne for at anvende en reduceret momssats som fortegnelsen over de varer og tjenesteydelser, der kan gøres til genstand for en reduceret sats.

I 2000 har Kommissionen vedtaget en meddelelse om en ny strategi for momssystemet(2), der hovedsagelig er baseret på en forenkling og modernisering af det eksisterende regelværk og en mere ensartet anvendelse af de nuværende bestemmelser. I denne sammenhæng påtænker Kommissionen i løbet af det kommende år på ny at undersøge strukturen for de reducerede momssatser med henblik på en større harmonisering af disse.

Det skal imidlertid præciseres, at fastsættelsen af nye beskatningsregler kræver enstemmighed i Rådet, og at Kommissionens forslag derfor løber en risiko for at blive ændret.

En vis grad af harmonisering af momssatserne er nødvendig for at sikre neutraliteten i det indre marked. Den omstændighed, at visse medlemsstater anvender reducerede momssatser og andre ikke, giver anledning til konkurrenceforvridning i grænseområder. Dette er årsagen til, at Kommissionen i 2003 har til hensigt at foretage en generel revision af det nuværende system for reducerede momssatser. En harmonisering af momssatserne bør ikke give anledning til en forhøjelse af disse til det højest anvendte niveau i medlemsstaterne, men bør i stedet tilstræbe en lav erhvervsvenlig momssats i alle medlemsstater.

Momssatsen spiller en vigtig rolle for prisniveauet i en medlemsstat. Der savnes imidlertid bevis for, at forskelle i momssatsen skulle indvirke afgørende på turisters valg af rejsemål. Moms og forskelle i indkomst synes at kunne forklare nogen af de prisforskelle, der forekommer inden for EU, men er langt fra de eneste årsager. Prisforskellene i EU er store, uanset om momsen tages i betragtning eller ej.

Anvendelsen af en reduceret momssats motiveres ofte med den positive virkning, som en sådan momssats kan have for den arbejdskraftintensive turistindustri, eftersom denne derigennem lettere kan imødekomme basisbehovene og skabe beskæftigelse. Kommissionen mener imidlertid, at momssystemet er en bred forbrugsskat snarere end et egnet instrument for social- eller arbejdsmarkedspolitik.

(1) EFT L 145 af 13.6.1977. Direktivet senest ændret ved Rådets direktiv 2001/115/EF af 20. december 2001 EFT L 15 af 17.1.2002.

(2) KOM(2000) 348 endelig udg.